ખાસ વાત એટલે કે આ પ્રદર્શનમાં મૂકવામાં આવેલી રજાઈઓ ખરેખર એક જોઈને એક ભુલાય એવી છે. જેને વિન્ટેજ ક્વિલ્ટ્સ એવું નામ આપવામાં આવ્યું છે એવી આ રજાઈઓ કલારક્ષાની સ્ત્રીઓએ મશીન વગર જ હાથેથી એક-એક કાપડનો ટુકડો ડિઝાઇનમાં જોડીને બનાવી છે. કેટલીક ખાસ રજાઈઓ ઘરમાં પડેલા નકામા કાપડમાંથી બનાવવામાં આવેલી છે. આ વિશે સમજાવતાં સુમરાસર ગામમાં કલારક્ષાની વર્કશૉપ સાથે જોડાયેલા હરેશ મચ્છર કહે છે, ‘રબારી સ્ત્રીઓના પોશાકમાં મહત્વનો ભાગ એટલે માથા પર ઓઢાતી ઓઢણી જેને લુડી કહેવાય. આ લુડી ઊનની જ હોય તેમ જ ઘાઘરમાં અને પછેડીમાં પણ ઊનનું જ કાપડ વપરાય. આ કપડાં જ્યારે જૂનુ થઈ જાય અને પહેરવાની ઇચ્છા ન હોય ત્યારે આ રબારણ સ્ત્રીઓ એને રજાઈનું રૂપ આપી દે છે. લુડીની ફરતે પછેડીની બૉર્ડર તેમ જ ડિઝાઇન બનાવી અંદર રૂ ભરી એના પર બખિયા ભરીને રજાઈ તૈયાર કરવામાં આવે છે.’